**Toinen mies** on suomalainen draama- ja jännityselokuva, joka sai ensi-iltansa huhtikuussa 2022. Elokuvan on ohjannut ja käsikirjoittanut Tony Heino. Elokuvaa kuvattiin Lappajärvellä, Alajärvellä ja Helsingissä.

Juoni
-----

Ylempää keskiluokkaa edustavat Tommi ja Jaana ovat ajautumassa parisuhdekriisiin kahdeksan vuoden avoliiton jälkeen. Mies haluaisi naimisiin, mutta nainen väistää aihetta, on jatkuvasti matkoilla ulkomailla eikä halua pitää yhteyttä edes puhelimitse. Tommi alkaa epäillä Jaanaa uskottomuudesta, ja epäilyt kasvavat lähes vainoharhaiseksi pakkomielteeksi.

Rooleissa
---------

|  |  |  |
| --- | --- | --- |
|  Jarkko Nyman  | … |  Tommi
  |
|  Saija Lentonen  | … |  Jaana
  |
|  Juha Veijonen  | … |  Niklas
  |
|  Jouko Ahola  | … |  Peter
  |
|  Anu Sinisalo  | … |  Sandra
  |
|  Kari-Pekka Toivonen  | … |  Frans
  |
|  Heikki Kinnunen  | … |  Harri
  |

Tuotanto
--------

Kuvauspaikkoina toimineiden Lappajärven ja Alajärven kunnat rahoittivat elokuvaa kumpikin 6 700 eurolla, ja kunnanjohtajat Sami Alasara ja Vesa Koivunen näyttelevät elokuvassa pienet roolit. Myös Vimpeliltä haettiin samansuuruista summaa, mutta kunta ei lähtenyt mukaan rahoitukseen eikä siellä siksi tehty kuvauksia. Suomen elokuvasäätiöltä hankkeeseen ei haettu tukea.

Vastaanotto
-----------

|  |  |
| --- | --- |
| *Episodi*Hannu Liekso | 1/5 tähteä |
| *HS, AL, SK*Pertti Avola | 1/5 tähteä |
| *Kulttuuritähdet*Marko Kilpilampi | 1/5 tähteä |
| Filminurkka | 1/5 tähteä |
|

Sanoma-konsernin lehdissä Pertti Avola moittii *Toista miestä* vertaamalla sitä Claude Chabrolin porvarillisiin perhedraamoihin: "Ero on siinä, että kun Chabrol pääsi aihepiirissä syvälle ihon alle, luotaa Heino korkeintaan puolen millin syvyyteen." Avolan mielestä elokuva etenee vetämättömästi ja muistuttaa teknisessä vaatimattomuudessaan entisajan huonoa tv-elokuvaa. Hänestä tarina kyselee koko ajan mitä tapahtuu eikä sitä miksi näin tapahtuu: "Kysymyksenasettelun pulma korostuu elokuvan loppuratkaisussa, jossa rakennetaan pelkän yllätyksen varaan, eikä lainkaan pohjusteta, saati pohdita sitä, miksi yksi päähenkilöistä on vuosien ajan toiminut kuten on. Tämän kautta *Toisen miehen* naiskuva on myös hieman epäilyttävä." Valopilkkuna Avola näkee Heikki Kinnusen rennon psykiatrihahmon.

Episodi-lehden toimittaja Hannu Liekso kritisoi erityisesti elokuvan käsikirjoitusta ja teknistä toteutusta. Kriitikko Marko Kilpilampi kirjoitti Kulttuuritähdet-sivustolla, etteivät tutut näyttelijät pelasta tätä elokuvaa vaikka parhaansa tekevätkin. Hänestä keskeneräinen käsikirjoitus ei lainkaan toimi siinä, missä TV 1:llä vähän aiemmin nähty samoja teemoja käsittelevä minisarja *Mieheni vaimo* onnistuu täydellisesti. Filminurkka arvioi, että "paremmalla toteutuksella tästä olisi voinut kehkeytyä ihan kelpo leffa." *Järviseudun Sanomat* antoi elokuvalle positiivisen arvion pitäen sitä hyvänä esikoisohjauksena.

Avausviikonloppuna elokuva keräsi viidessä salissa 69 katsojaa. Elokuvateatterilevityksessä se keräsi kaiken kaikkiaan 214 katsojaa. Suoratoistopalvelu SF Anytimessä elokuva sen sijaan nousi välittömästi julkaisunsa jälkeen katsotuimmaksi kotimaiseksi elokuvaksi.

Lähteet
-------

1. ↑  Juha Veijosen tähdittämässä elokuvassa vilahtaa näyttelijöiden lisäksi oikeita kunnanjohtajia – kaksi maalaiskuntaa laittoi indie-elokuvaan euroja ja saa vastineeksi näkyvyyttä *Yle Uutiset*.  10.11.2021. Viitattu 21.2.2022.
2. ↑  Alajärvi ja Lappajärvi elokuvakartalle *Torstai-lehti*.  4.11.2021. Viitattu 21.2.2022.
3. ↑  Sajal Soni: Alajärvellä kuvataan nyt uutta Juha Veijosen tähdittämää elokuvaa, johon kaupunki osti itselleen näkyvyyttä *www.jarviseutu-lehti.fi*.  3.11.2021. Viitattu 21.2.2022.
4. 1 2  Avola, Pertti: Porilaisohjaajan parisuhdetrilleri on kuin kehno entisajan tv-elokuva – tutut ammatti­näyttelijät tekevät minkä pystyvät.  *Helsingin Sanomat*, 21.4.2022. Artikkelin verkkoversio. Viitattu 21.4.2022.
5. ↑  Vuorela, Birgitta: Juha Veijosen tähdittämässä elokuvassa vilahtaa näyttelijöiden lisäksi oikeita kunnanjohtajia *Yle Uutiset*.  10.11.2021. Viitattu 22.4.2022.
6. ↑  Elokuvan kuvaukset Järviseudulla Kh 27.09.2021 § 193 *Lappajärven kunnanhallitus*.  27.09.2021 ja 11.10.2021. Viitattu 23.4.2022.
7. ↑  Toinen mies – elokuvan arvostelu *Episodi.fi*. Viitattu 26.4.2022.
8. ↑  Toinen mies - Elokuva-arvostelu | Kulttuuritähdet *www.kulttuuritahdet.com*. Viitattu 22.4.2022.
9. ↑  Toinen mies - FILMINURKKA *fi.filminurkka.fi*.  13.4.2022. Viitattu 6.5.2022.
10. ↑  Mattila, Rene & Savela, Anne: Toinen mies -elokuva yllättää *www.jarviseudunsanomat.fi*. Viitattu 26.4.2022.
11. ↑  Top 20: MC Helper:BeKings avasi kärjessä vuoden kovimmalla kotimaisen elokuvan avaustuloksella *Suomen elokuvasäätiö*. Viitattu 25.4.2022.
12. ↑  Kotimaisten elokuvien katsojaluvut 2022 *Suomen elokuvasäätiö*. Viitattu 16.5.2022.
13. ↑  Etelä-Pohjanmaalla kuvattu Toinen mies -elokuva on suoratoiston katsotuimpia *Yle*. Viitattu 26.1.2023.